Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20),постапувајќи по Жалбата изјавена од М. А. од Скопје, поднесена против ООУ „Санде Штерјоски“ - Кичево, по предметот Барање за пристап до информации од јавен карактер, на 07.08.2025 година, го донесе следното

**Р Е Ш Е Н И Е**

1. Жалбата изјавена од М. А. од Скопје, поднесена против ООУ „Санде Штерјоски“ - Кичево, заведена во Агенцијата под бр.08-410 на 24.07.2025 година, по предметот Барање за пристап до информации од јавен карактер,**СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

М. А. од Скопје, како што е наведено во Жалбата, на 20.06.2025 година поднел Барање за пристап до информации од јавен карактер до ООУ „Санде Штерјоски“ - Кичево, со кое побарал по е-маил да му се достави препис од следните информации:

„1. Податоци за вкупниот број на ученици кои следеле/следат настава во ООУ Санде Штерјоски во последните две учебни години 2024/2025 и 2025/2026, класифицирани по пол и етничка припадност.

2. Податоци за вкупен број на првачиња запишани во ООУ Санде Штерјоски во учебата 2024/2025 и 2025/2026 година, класифицирани по пол и етничка припадност.

3. Податоци за распоред на ученици по паралелки во ООУ Санде Штерјоски за последните две учебни години 2024/2025 и 2025/2026, класифицирани по пол и етничка припадност.“

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-410 на 24.07.2025 година.

Агенцијата, преку е-маил заведен со бр.08-410 од 25.07.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

На 28.07.2025 година Имателот на информации до Агенцијата по електронски пат достави допис „Доставување на податоци“ бр.03-583/1 од 25.07.2025 година, во прилог на кој доставува „табеларни прегледи со потребни податоци“. Во прилог го достави табеларниот преглед со содржани податоци за „број на паралелки, број на ученици и број на наставници“ и податоци за етничката припадност.

Во врска со одговорот на Имателот на информации, Барателот на информации на 29.07.2025 година до Агенцијата достави емаил, на кој наведува: „...би сакале да Ве известиме дека истата се уште не е во форма која е целсна и доволна за нашите цели. Како што претходно појаснивме во нашата комунукација со училиштето, за да добиеме целосна и точна слика за распределбата на учениците, вклучително и на прашањата поврзани со етничката припадност, неопходно е да добиеме податоци по поединечни паралелки (класови), а не само збирно по одделенија. Информациите кои ни се потребни треба да го прикажуваат етничкиот состав и полот на учениците...“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Имателот на информации наместо со решение, кое ги содржи сите елементи наведени во член 88 од Законот за општата управна постапка, со електронскиот допис го известил барателот во врска со поднесеното Барање.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеја 1, став 21 и 22 од истиот Закон , Имателот на информации е должен да ја информира јавноста со објавување на податоци од негова надлежност, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и други информации кои произлегуваат од надлежноста и работата на имателот на информацијата.

Поради наведеното, Имателот на информации ООУ „Санде Штерјоски“ - Кичево е должна одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави во целост бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |
| --- | --- |
|  | **Директор,**  **Пламенка Бојчева** |